Ci lɛɛkarɛ hɔ kʊ Pol a ba
TESALONIKI ZANNƆ
ma
Ci lɛɛkarɛ hɔ kʊ Pol a ba Tesaloniki zannɔ ma bɩ
gasʊʊrɛ
Pol ɩ ci bɩ ba. Ci naa do m lɛɛkarɛ ci Pol n a ba kristagʊɔɔ ma, an nɩ gʊaasɩbabaa daa ci bɩ nɔ ʊ. A ba a ʊ, kristagʊɔɔ kʊ ŋ nɩ kʊ kʊ n n'a hɩm ma Tesaloniki ʊ rɔ wɔɔ ma. Kʊ bɩ do Masedʊanɩ kʊ an ta ʊ.
Ci bɩ ba a ʊ, k'a Tesaloniki sɩrakarɛzannɔ wɔɔ paŋŋa da ra, bala, a ɩ Woso lemim pa da ŋ nɩ, an yɩ ma pakra k'a n'a hʊr jɩnnɔ kʊ ŋ nyɩnta b'ʊ rɔ wɔɔ tɔ ma. (Zibəəzannɔ Ci 17.1-10)
Ci bɩ nɔ ʊ, a y'a heer nyɔɔm Tesaloniki sɩrakarɛzannɔ wɔɔ minto, bala, ŋ yɩ dɔm Yeezuu zɛrɛ hɩɩya hɔ bɩ ma. Ŋ y'a hɔɔn darɛ a gʊɔɔ kʊ ŋ gɩnga rɔ wɔɔ mim ma, a yɩrɛ ŋ ma lʊnlɔ gɛ. Pol ɩ kristagʊɔɔ mɩmbɔʊrɛ bɩ mim tɔ darɛ ŋ nɔ ʊ, kʊ ŋ b'a heer zar y.
1
Pol ɩ yaa dam Tesaloniki kristagʊɔɔ m
1 Mɔɔ mɩŋŋa Pol, kan Silas kɩ Timote kɩ, wɔɔ nɩ ci naa do barɛ awɔɔ ma. Awɔɔ k'a m Tesaloniki kristagʊɔɔ wɔɔ, Zɩ Woso kan Zuuba Yeezuu Krista kɩ n'a so awɔɔ ʊ rɔ wɔɔ, a yɛ wɔɔ nawʊm kʊ Woso m barka, kan laafɩɩ kɩ ka awɔɔ ʊ.
Tesaloniki gʊɔɔ sɩra ka Woso ʊ kasɛtɩ
2 Wɔɔ yaa darɛ nɔ ʊ haay, wɔɔ ɩ yaa dam awɔɔ tɔ ma, ʊ nɩ Woso barka dam dɔmɩm haay awɔɔ minto. 3 Wɔɔ y'awɔɔ sɩrakarɛ zibəə tɔ darɛ ʊ nɔ ʊ tee… wɔɔ Zɩ Woso lɛɛ, kan ŋʊarɛ k'awɔɔ n ta m bɩ tʊntɔʊrɛ zibəə kɩ, kan taaheerlɛ k'awɔɔ n ta m kɔɔkɔɔ wɔɔ Zuuba Yeezuu Krista nɔ ʊ bɩ kɩ. 4 Ʊ danyɩnɔ, wɔɔ dɔ wɔɔ ʊ Woso awɔɔ ŋʊa, an awɔɔ bɔ ʊ k'a a so awɔɔ ʊ. 5 Bala, kʊ wɔɔ bɩ lemim nyɩnta pa da awɔɔ m bɩ, a n yɩ lɛ meerbaa m bala y, yɩ a ʊ, kan *Sɛnt-Ɛspri paŋŋa kɩ wɔɔ n'a kasɛtɩ m ʊ heer ʊ, ʊ ʊ sɩra lemim m. Awɔɔ mɩsɩrbaa kʊ wɔɔ ba awɔɔ bire ʊ awɔɔ daahan minto bɩ dɔ. 6 Awɔɔ wɔɔ hɔbaa sa, wɔɔ kan Zuuba kɩ, bala, awɔɔ nyɩnta fɩryɩrɛ gʊta nɔ ʊ, a a gu a Woso lemim bɩ si heernyɔɔ kʊ Sɛnt-Ɛspri n'a kam bɩ nɔ ʊ. 7 Ncɩnaaʊ nɩ, Masedʊan kan Akayii kɩ sɩrakarɛzannɔ wɔɔ haay n a ba awɔɔ hɔbaa dɩndarɛ zannɔ. 8 Bala, Zuuba lemim b'a to awɔɔ zi an ta Masedʊan kan Akayii kɩ kʊrɔ ʊ, bɩ, kʊrɔ wɔɔ duro bɛɛ m bala y, sɩra k'awɔɔ ka Woso ʊ bɩ mim ta lɛɛ haay ʊ, an nɩ yɩrɛ ɩ ʊ, pakra bɛɛ m dɔ kʊ wɔɔ n'ʊ ya ʊ a dɩnda ŋ nɩ y. 9 Bala, ta kʊ wɔɔ ʊ awɔɔ zi awɔɔ m wɔɔ si mɩŋŋa bɩ, gʊaa haay ɩ bɩ mim dɩndam, a bɔ k'awɔɔ ʊ *wosobaawɔnnɔ yaadarɛ ʊ, a a bɔ a taam k'a zu Woso k'a m mɩsɩr a m sɩra b'ʊ bɩ, n yɩ bɩ mim dɩndam sɔ. 10 A n nɩ dɔrɛ a Nyɩ Yeezuu kʊ Woso mɩŋŋa a mɩm bɔ ʊ gəəno bire ʊ, an n'a tom brama k'a bʊr bɩ ma, an nɩ wɔɔ yɔm Woso nɔmaa k'a nɩ zɛm bɩ wɔ ʊ.